
Kinnitatud SA Eesti Teadusfond

nõukogu poolt
26. septembril 2008
protokoll nr 75
Tippteadlase grandi sooviavalduste vastuvõtu ja menetlemise eeskiri
Eesmärgiga arendada ja mitmekesistada Eesti teadlaspotentsiaali rahvusvahelise teadlasmobiilsuse ja kogemuste vahetamise kaudu ning seeläbi elavdada rahvusvahelist teadmistevahetust ja soodustada Eesti uurimisgruppide kvalitatiivset taset kuulutab SA Eesti Teadusfond (edaspidi Teadusfond) välja tippteadlase grandi sooviavalduste vastuvõtu. Alates 2009. aastast avatakse tippteadlase grandi sooviavalduste vastuvõtt vastava finantsallika olemasolul kaks korda aastas. Euroopa Sotsiaalfondi (ESF) toel rahastatavate grantide väljastamisega toetatakse tippteadlaste Eestisse toomist ja Eesti teadus- ja arendusasutustes tööleasumist. Nimetatud grandi kaudu võimaldatakse Eesti teadustöötajatel osaleda kõrgetasemelise juhendaja poolt juhitud uurimisgrupi töös ja rahvusvahelise võrgustiku arendamist. Lisaks uurimisgrupi juhtimisele osaleb tippteadlane Eesti üliõpilaste ja kraadiõppurite juhendamisel.
Tippteadlase grandi sooviavalduste vastuvõtu ja menetlemise eeskirja tingimused on kavandatud Teadusfondi nõukogu poolt 18.09.2007.a kinnitatud „Järeldoktori grandi taotlemise eeskirjad“ alusel, kooskõlas „Inimressursi arendamise rakenduskava“ prioriteetse suuna „Teadus- ja arendustegevuse inimressursi arendamine” meetme „Teadus- ja arendustegevuse ning innovatsioonistrateegia võtmevaldkondade ja haridusteaduse eelisarendamine“ teadlasmobiilsuse programmiga „Mobilitas“ (edaspidi programm „Mobilitas“). Grantide väljastamine toetab Eesti teadus- ja arendustegevuse ning innovatsiooni strateegias 2007–2013 „Teadmistepõhine Eesti” (edaspidi TA&I strateegia) püstitatud eesmärkide täitmist. Programmi „Mobilitas“ rakendusasutus on Haridus- ja Teadusministeerium (edaspidi rakendusasutus), rakendusüksuseks SA Archimedes (edaspidi rakendusüksus) ja elluviijaks Teadusfond.
Tippteadlase grant on uurimistoetus, mille Teadusfond eraldab grandi sooviavalduse põhjal ja avaliku rahvusvahelise sooviavaldusvooru positiivsete hindamistulemuste alusel teadlasele, kelle eesmärgiks on luua Eesti teadus- ja arendusasutuses oma uurimisgrupp ja kelle uurimisteema kuulub vähemalt ühte TA&I strateegia eelisarendatavasse valdkonda
. Käesoleva eeskirja tingimuste kohaselt võib tippteadlase grant sisaldada tippteadlase või tema uurimisgrupi liikmete palgakulusid, tippteadlase uurimisgrupiga seotud teadustöö kulusid, tippteadlase sõidutoetust ja üldkulusid. Tippteadlase grandi kestus on kuni 5 aastat, kuid mitte vähem kui 3 aastat. Tippteadlase grandi kasutamisel ja aruandluses tuleb lähtuda programmist „Mobilitas“ ja „Perioodi 2007-2013 struktuuritoetuse seadusest“.
1. Nõudmised tippteadlase grandi saajale

1.1. Tippteadlase granti võivad teadlast vastuvõtva teadus- ja arendusasutuse kooskõlastusel saada isikud:
· kellel on Eesti doktorikraad või sellele vastav välisriigi akadeemiline kraad;
· kes on töötanud vanemteadurina või sellele vastaval ametikohal välisriigi teadus- ja arendusasutuses või välisriigi ülikoolis professorina, st on varem väljaspool Eestit teadus- ja arendusasutuses olnud samaväärsel ametikohal, millele ta määratakse Eesti teadus- ja arendusasutuses tippteadlase grandi saades;
· kes on olnud eelnevalt edukas uurimisprojektide täitmisel, stipendiumide hankimisel ja grandi konkurssidel;
· kes on viimase viie aasta jooksul avaldanud vähemalt kümme kõrgetasemelist eelretsenseeritud teaduspublikatsiooni;
· kelle juhendamisel on kaitstud doktoriväitekirju;
· kes on enne 1. septembrit 2008.a vähemalt viie viimase aasta jooksul töötanud väljaspool Eestit ja ei ole sama aja jooksul olnud töö- või võlaõiguslikes suhetes Eesti teadus- ja arendusasutustega, välja arvatud võlaõiguslikud lepingud, mis puudutavad lühiajalist ühekordse ülesande täitmist (näiteks oponeerimine, retsenseerimine jms);
· kelle uurimisteema kuulub vähemalt ühte TA&I strateegia eelisarendatavasse valdkonda.
1.2. Tippteadlane on kohustatud looma Eesti teadus- ja arendusasutuses oma uurimisgrupi.
1.3. Tippteadlane on kohustatud grandi kestuse ajal juhendama vähemalt kahte magistranti ja ühte doktoranti.

1.4. Tippteadlane peab grandi kestuse jooksul vähemalt 75% täistööaja normist töötama Eestis.
2. Nõudmised partnerasutusele
2.1. Tippteadlast vastu võttev teadus- ja arendusasutus kaasatakse tippteadlase grandi tegevuste täitmisele Teadusfondi partnerasutusena.
2.2. Partnerasutus peab olema Eesti Teadusinfosüsteemi (ETIS) teadus- ja arendusasutuste registris ja olema sooviavaldusele vastavas teadus- ja arendusvaldkonnas positiivselt evalveeritud vastavalt Vabariigi Valitsuse 30. juuli 2004. a määrusele nr 259 „Teadus- ja arendusasutuste evalveerimise tingimused ja kord”.

2.3. Teadusfond sõlmib partnerasutusega partnerluslepingu, mis reguleerib osapoolte tegevust programmi „Mobilitas“ elluviimisel ja milles on ära toodud osapoolte vastastikused õigused, kohustused ja vastutus. Partnerlusleping sõlmitakse partnerasutusega ühekordselt ja see kehtib kõigi programmi „Mobilitas“ vahenditest väljastatud grantide kohta, mille partnerina antud teadus- ja arendusasutus on kaasatud.
2.4. Partnerasutus tagab tippteadlasele grandi tegevuste täitmiseks vajaliku töökeskkonna (sh tööruumid, haldus- ja tugistruktuurid jms) olemasolu.
2.5. Partnerasutus tagab omafinantseeringu vähemalt 15% tippteadlase grandi kuludest.
3. Tippteadlase grandi suurus

3.1. Tippteadlase grandi suurus käesolevas sooviavaldusvoorus on maksimaalselt 1 500 000 krooni (95 865 EUR) aastas.
3.2. Tippteadlase grandis võib sisalduda:

3.2.1. tippteadlase töötasu ja sellega seotud maksud – kuni 1 000 000 krooni (63 910 EUR) aastas
; 
3.2.2. uurimisgrupi liikmete töötasu ja sellega seotud maksud; 
3.2.3. tippteadlase sõidutoetus sõidukulude katteks lähteriiki ja tagasi üks kord aastas. Tippteadlase töötasu ja sõidutoetuse suurus kokku ei tohi ületada 1 000 000 krooni (63 910 EUR) aastas; 

3.2.4. uurimisgrupi teadustöö kulu kuni 500 000 krooni (31 955 EUR) aastas; 
3.2.5. üldkulu tegelike kulude alusel, aga mitte enam kui 200 000 krooni (12 782 EUR) aastas.
4. Tippteadlase grandi sooviavalduste vastuvõtt
4.1. Soovivalduste vastuvõtu tippteadlase grandi saamiseks korraldab Teadusfond, kes määrab ühtlasi sooviavalduste vastuvõtu tingimused. Teadusfond organiseerib sooviavalduste hindamise ja finantseerib hindamisel edukaks osutunud tippteadlasi vastavalt Teadusfondi nõukogu otsusele.

4.2. Käesoleva eeskirja alusel võetakse tippteadlase grandi sooviavaldusi vastu kuni 29. aprillini 2009.a (kaasa arvatud). Sooviavaldus esitatakse inglise keeles.
4.3. Tippteadlase grandi sooviavaldus koos lisadega tuleb esitada Teadusfondile nii elektroonselt pdf-formaadis kui ka paberil originaalallkirjaga hiljemalt tähtajaks. Elektroonselt tuleb dokumendid saata e-postiaadressil etf@etf.ee. Paberkandjal tuleb sooviavaldus koos lisadega saata või tuua aadressil Sihtasutus Eesti Teadusfond, Endla 4, 10142 Tallinn, Eesti.

4.4. Tippteadlase grandi sooviavaldus peab koosnema järgmistest osadest:

· sooviavaldusvorm, mis sisaldab üldandmeid grandisaaja ja vastuvõtva asutuse kohta ning planeeritud teadustöö annotatsiooni (kuni 2 000 tähemärki);
· tippteadlase uurimisgrupi teadustöö teaduslik kirjeldus (ühese reavahega kirjas Times New Roman 12 punkti suurusega, mitte enam kui 10 lk), milles antakse ülevaade planeeritud teadustöö teoreetilisest taustast koos viidetega senitehtule, teaduslikest põhieesmärkidest ja tööhüpoteesidest, kavandatud uurimismetoodikast ning kasutatavast aparatuurist;
· grandisaaja elulookirjeldus koos olulisemate publikatsioonidega;
· uurimisgrupi liikmete elulookirjeldused koos olulisemate publikatsioonidega;
· vastuvõtva asutuse kinnituskiri omafinantseeringu kohta;

· grandi aastaeelarve kuluartiklite lõikes.
4.5. Kui teadustöö raames planeeritakse teha inimuuringuid või loomkatseid, siis tuleb sooviavaldusele lisada Teadusfondile adresseeritud inimuuringute eetikakomitee või loomkatsete läbiviimise loakomisjoni positiivne otsus nimetatud uuringute tegemise kohta.

4.6. Käesoleva eeskirja alusel läbiviidud tippteadlase grandi sooviavaldusvoorus edukaks osutunud tippteadlaste uurimisgrupid peavad tööd alustama hiljemalt 31. oktoobril 2009.a.
5. Tippteadlase grandi sooviavalduste menetlemine
5.1. Tippteadlase grandi sooviavalduste esitamise tähtajaks hilinenud või käesoleva eeskirja tingimustele mittevastavaid avaldusi menetlusse ei võeta.

5.2. Sellest, et grandi sooviavaldus või avalduse esitanud teadlane ei vasta eeskirja tingimustele, teavitatakse teda kümne tööpäeva jooksul pärast grandi sooviavalduste esitamise tähtaega. Grandi sooviavalduste esitamise tähtajaks hilinenud avalduse esitanud teadlast teavitatakse viie tööpäeva jooksul pärast sooviavalduse laekumist Teadusfondi.
5.3. Iga sooviavaldus saab unikaalse tunnusnumbri, mis jääb samaks kogu tippteadlase grandi kestuse vältel. Sooviavaldused ja kõik muu seonduv dokumentatsioon säilitatakse Teadusfondi andmebaasides.
6. Tippteadlase grandi sooviavalduste hindamise ja ekspertiisi kord

6.1. Grandi sooviavaldusele annavad eksperthinnangu vähemalt kolm doktorikraadi või sellega võrdväärset teaduskraadi omavat sõltumatut retsensenti (retsensendid peavad kvalifitseeruma taotlejana), kes on eelistatavalt välisriikidest. Muid Teadusfondile saadetud retsensioone ega arvamusi hindamisel arvesse ei võeta.
6.2. Grandi sooviavaldused ja retsensioonid vaatab läbi ja neile annab üldhinnangu Teadusfondi poolt moodustatud hindamiskomisjon, kuhu kuuluvad kõigi esitatud sooviavalduste teadusvaldkondade esindajad, samuti esindajad rakendusasutusest, lisaks on võimalik kaasata esindajaid teistest ministeeriumidest, erialaorganisatsioonidest ja mujalt. Komisjoni koosseis avalikustatakse Teadusfondi kodulehel pärast rahastamisotsuse tegemist.
6.3. Hindamiskomisjoni liikmed ja retsensendid on kohustatud järgima Teadusfondi nõukogu poolt kinnitatud grandi sooviavalduste hindamise juhendit ja huvide konflikti protseduurireegleid, mis on avaldatud Teadusfondi kodulehel. Hindamiskomisjonil on õigus konsulteerida pädevate asutustega (Teadus- ja Arendusnõukogu, Teaduste Akadeemia jt.), samuti läbi rääkida partnerasutustega.
6.4. Nii grandi sooviavaldused kui ka retsensioonid on konfidentsiaalsed dokumendid. Hindamiskomisjoni liikmed ja retsensendid ei tohi avalikustada sooviavaldustes sisalduvat teavet ega kasutada seda enda või kellegi teise huvides või kahjuks.

6.5. Hindamiskomisjon koostab antud üldhinnangute ja ekspertide retsensioonide alusel sooviavalduste pingerea ning esitab selle Teadusfondi nõukogule otsuse tegemiseks.
6.6. Teadusfondi nõukogu teeb otsuse rahastamise/mitterahastamise kohta hindamiskomisjoni poolt koostatud pingerea ja soovituste alusel. Nõukogu otsus on lõplik.

6.7. Sooviavalduste hindamise tulemustest teavitatakse teadlasi kirjalikult 2009.a juulikuu lõpuks. Igale teadlasele saadetakse teatis Teadusfondi nõukogu otsusest, samuti tema sooviavalduse kohta kirjutatud retsensioonid. Retsensentide nimesid ei avalikustata.

6.8. Kõik sooviavalduste hindamisega seotud materjalid on konfidentsiaalsed seni, kuni nõukogu on langetanud rahastamisotsuse. Rahastamisele kuuluvad grandid avalikustatakse Teadusfondi kodulehel, Teadusfondi poolt rahuldamata jäetud soovivaldused on konfidentsiaalsed kuni arhiveerimistähtaja lõpuni, 31. detsembrini 2025.a.
7. Grandilepingu sõlmimine
7.1. Iga grandi kohta sõlmitakse grandi kestuse ajaks kolmepoolne grandileping Teadusfondi, partnerasutuse ja tippteadlase vahel.
7.2. Grandilepingus on ära toodud osapoolte vastastikused õigused, kohustused ja vastutus, sh partnerasutuse omafinantseeringu määr, tippteadlase töötasu suurus ja töölepingu kehtimise aeg.
7.3. Tippteadlase grandi kestus on 3, 4 või 5 aastat. Tippteadlastel, kellele määratud grandi kestus on vähem kui viis aastat, on võimalik ühekordselt granti pikendada kas ühe või kahe aasta võrra.
8. Tippteadlase grandi kasutamine

8.1. Tippteadlase grandi kasutamisel tehtud kulud on abikõlblikud, kui need on programmi „Mobilitas“ tegevustega otseselt seotud ning vastavad programmi „Mobilitas“ abikõlblikkuse tingimustele ja määrusele „Perioodi 2007-2013 struktuuritoetuse kulude abikõlblikkuse või mitteabikõlblikkuse määramise tingimused ja kord“.

8.2. Teadusfond hüvitab tippteadlase grandi kulud partnerasutusele abikõlblike kulude osas vastavalt rakendusüksuse poolt heakskiidetud väljamaksetaotlustele.
8.3. Tippteadlase grandi kulude kohta koondtabelite ja kuludokumentide esitamise kord ja tähtajad sätestatakse partnerluslepingus.
8.4. Korraldused grandi kasutamiseks teadustöö kuludeks teeb tippteadlane kooskõlastatult partnerasutusega. Tippteadlane kannab koos partnerasutusega vastutust grandi sihipärase ja korrektse kasutamise ning kavandatud teadustöö sihipärase kulgemise eest.
8.5. Käesoleva eeskirja alusel läbiviidud tippteadlase grandi sooviavaldusvooru positiivsete hindamistulemuste alusel edukaks osutunud tippteadlasel on võimalik taotleda kulude hüvitamist ka tagasiulatuvalt alates 1. septembrist 2008.a  eeldusel, et kõik grandi kasutamiseks esitatavad tingimused on täidetud.
9. Tippteadlase grandi kasutamise aruandlus

9.1. Tippteadlane esitab grandi kasutamise aastaaruanded, samuti tegevusaruanded ja vahearuanded Teadusfondile vastavalt grandilepingus toodud korrale ja tähtaegadele.
9.2. Partnerasutus osaleb programmi „Mobilitas“ tegevuste aruannete koostamisel vastavalt partnerluslepingus ja tema lisades toodud korrale ja tähtaegadele.
9.3. Tippteadlase ja tema poolt juhitava uurimisgrupi teadustöö tulemuste avaldamisel tuleb publikatsioonile (artiklile, raamatule, internetilehele jne) teha märge, et uurimus on läbi viidud Euroopa Sotsiaalfondi rahalisel toetusel ning tuua ära vastava grandi number.
9.4. Sisulise vahearuande esitavad tippteadlased, kellele määrati kolme- või neljaaastane grant ja kes soovivad selle pikendamist. Vastav avaldus koos vahearuandega (pikkusega kuni 5 lk) tuleb Teadusfondile esitada kolm kuud enne grandilepingu lõppemist. Grandi pikendamise otsuse teeb Teadusfondi nõukogu tippteadlase töö edukuse ja rahaliste vahendite olemasolu põhjal.
9.5. Tippteadlase grandi lõpparuanne esitatakse ühe kuu jooksul pärast grandilepingu lõppemist. Tippteadlase grandi lõpparuanne koosneb tippteadlase tegevuse ja tema uurimisgrupi teadustöö sisulisest aruandest ja grandi kasutamise aruandest.
9.6. Lõpparuanne esitatakse hindamiseks kahele sõltumatule retsensendile. Lõpparuande kinnitab Teadusfondi nõukogu.
10. Tippteadlase grandi sooviavalduste hindamiskriteeriumid
10.1. Tippteadlase grandi sooviavalduste hindamisel on eksperdid ja hindamiskomisjon kohustatud arvestama kolme peamist hindamiskriteeriumi:

· Tippteadlase uurimisgrupi planeeritud teadustöö teaduslik kvaliteet ja innovatiivsus;
· Tippteadlase ja kavandatud uurimisgrupi kompetentsus;
· Hinnang tippteadlase tegevusele „Inimressursi arendamise rakenduskava“ prioriteetse suuna „Teadus- ja arendustegevuse inimressursi arendamine“ valikukriteeriumide alusel.
� Eesti teadus- ja arendustegevuse ning innovatsiooni strateegia 2007–2013 „Teadmistepõhine Eesti” eelisarendatavad valdkonnad on info- ja kommunikatsioonitehnoloogia, materjalitehnoloogia, biotehnoloogia, energeetika, keskkonnatehnoloogia ning tervis (programm „Mobilitas“, lk.3).


� Tippteadlase töötasu suuruse otstarbekuse hindamisel tuleb kasutada OECD ja teiste sarnaste organisatsioonide poolt kasutatavaid palgavõrdlusi.

